Казан татар яшьләрен җыйды

	Шушы көннәрдә Татарстанда XII Татар яшьләре көннәре уза. Анда Россиянең 25 төбәгеннән һәм чит илләрдән 180 гә якын вәкил катнаша.	 Әлеге чара 1990 нчы елдан бирле
 уздырыла. Оештыручылар - Татарстанның Яшьләр, спорт һәм туризм министрлыгы,
 «Идел» яшьләр үзәге һәм Россия татарларының федераль милли-мәдәни мохтарияте.  «Татар яшьләре көннәре»нең төп максаты - төрле
 урыннарда таралып урнашкан татар яшьләрен берләштерү, аларны татар халкының
 үзенчәлекләре белән таныштыру, милләтебезнең тарихы, гореф-гадәтләре турында
 тулырак мәгълүмат бирү. Делегатлар төрле
 мастер-класслар, түгәрәк өстәлләр, семинарларда үзара фикер алышачак. Шулай ук
 хөкүмәт вәкилләре, төрле җәмәгать эшлеклеләре белән очрашулар уздыру да
 каралган. Татар яшьләре Болгарга, Казан шәһәренең тарихи урыннарына сәяхәт
 кылачак. Аларны Татарстанның Универсиадага әзерлек эшләре, яңа төзелеш
 объектлары белән таныштыру да каралган. Оештыручылар әлеге чараның чит
 җирләрдә таралып яшәүче милләттәшләребезгә файдалы булачагына ышана. Очрашу
 нәтиҗәләре буенча махсус методик җыентык бастырылачак. Әлеге китап тарихи
 ватаннарыннан читтә гомер итүче татар яшьләренә төрле чаралар уздыруда зур булышлык
 күрсәтер, дип өметләнә оештыручылар.  

Интертат.ру

	№   | 12.07.2012	


